คณะกรรมการโรคติดต่อแห่งชาติ ขอความร่วมมือกรมการขนส่งทางบก ตรวจคัดกรองผู้โดยสารอย่างเคร่งครัด
คณะกรรมการโรคติดต่อแห่งชาติ ขอความร่วมมือกรมการขนส่งทางบก ตรวจคัดกรองผู้โดยสารอย่างเคร่งครัด คณะกรรมการโรคติดต่อแห่งชาติ ตามพระราชบัญญัติโรคติดต่อ พ.ศ.2558 ได้มีหนังสือด่วนที่สุด ลงวันที่ 21 มี.ค.2563 ถึงอธิบดีกรมการขนส่งทางบก เรื่องขอความร่วมมือคัดกรองผู้โดยสารที่เดินทางออกจากกรุงเทพมหานครและปริมณฑล โดยสืบเนื่องจากประกาศกรุงเทพมหานคร เรื่อง ประกาศปิดสถานที่เป็นการชั่วคราว (ฉบับที่ 2) ด้วยสถานการณ์โรค COVID-19 ส่งผลให้ประชาชนส่วนหนึ่งเดินทางออกจากกรุงเทพมหานครและปริมณฑล เพื่อกลับภูมิลำเนา กรมควบคุมโรคในฐานะสำนักงานเลขานุการคณะกรรมการโรคติดต่อแห่งชาติ จึงขอความร่วมมือกรมการขนส่งทางบก แจ้งไปยังบริษัทขนส่งและผู้ประกอบการรถโดยสารสาธารณะ ให้ทำความสะอาดพาหนะก่อนและหลังการเดินทาง โดยเน้นพื้นที่สัมผัสร่วม เช่น ราวจับบันได ประตู และห้องน้ำ ขอให้เก็บข้อมูลชื่อ-นามสกุล เบอร์โทรศัพท์ เพื่อให้สามารถติดต่อสอบถามได้ ขอให้ดำเนินการคัดกรองผู้โดยสารก่อนเดินทางออกจากกรุงเทพมหานครและปริมณฑลทั้งที่สถานีขนส่งหลักและสถานีขนส่งสาธารณะ หากพบผู้มีไข้และอาการทางเดินหายใจ ขอให้งดเดินทางพร้อมให้คำแนะนำกลับไปพักเฝ้าระวังอาการ ณ ที่พำนัก หากอาการไม่ดีขึ้นให้รีบไปพบแพทย์ที่สถานพยาบาลใกล้ที่พำนัก จัดบริการให้คำแนะนำแก่ผู้โดยสารในการล้างมือก่อนเดินทาง รวมถึงจัดหาหน้ากากอนามัยให้ตามความเหมาะสม ขอให้จัดที่นั่งให้เว้นระยะห่างเพื่อลดความแออัดลดโอกาสแพร่เชื้อและเมื่อเดินทางถึงสถานีปลายทาง ให้คัดกรองซ้ำ หากพบผู้โดยสารมีอาการไข้และอาการทางเดินหายใจให้แจ้งนายสถานีเพื่อรายงานต่อเจ้าหน้าที่สาธาณณสุขในพื้นที่ทันที